Prøve-Politimesterskap i discgolf – tredje året på rad 02.09.26

For tredje år på rad arrangerte Vestoppland politiidrettslag (VPIL) prøve - Politimesterskap i discgolf i Karidalen frisbeegolfpark i Østre Toten kommune.  

Arrangementet samlet i år 28 deltagere med representanter fra Bodø i nord til Arendal i sør. Det ble en flott samling med mye idrettsglede, godt humør og sosialt samvær på tvers av politidistriktene. 

Før lunsj ble det spilt en runde på hvit layout, hvor deltagerne fikk bryne seg på en utfordrende og flott diskgolfbane i naturskjønne omgivelser. 

Lunsjen spiste vi sammen mens Per Olav Stenslet fra Norges politiidrettsforbund orienterte om status for politiidretten og hva man kan forvente av utviklingen videre. 

Etter lunsj var det igjen klart for neste og siste runde på 18 hullsbanen – denne gangen på gul layout. Det ble en fin avslutning på den sportslige delen av dagen, med godt engasjement og konkurranseinstinkt blant deltagerne. 

I klassen menn 20-39 år var det Jørgen Slokvik fra Bodø PIL som vant med -2 kast. VPILs Jan Georg Redse kom på 2. plass med + 4, mens Jacob Baden fra PHS kastet inn på 3. plass med +6.

I klassen menn 40+ gikk 1. plassen til Arild Engelund fra VPIL med +12. På 2. plass med +22 kom Jostein Dahlø fra Kripos PIL. Det ble tredelt 3. plass på Arnstein Wangsmo fra VPIL, Christian Sørby fra Hønefoss PIL og Thien Vu Phan fra Romerike PIL. Alle de tre fikk +27. 

I dameklassen stilte to kvinner. Det er ny rekord! Med +26 kast tok Lise Krogsæter fra Sarpsborg PIL 1. plassen etterfulgt av 2. plassen Gro Furuheim-Thomsen fra Telemark PIL med +54 kast.

Det var bred enighet blant deltagerne om hvor mye positivt et politimesterskap kan bidra med. Mesterskapene handler om langt mer enn selve konkurransen. Det fremmer fysisk helse, mental helse og overskudd, mestring, motivasjon, vennskap, fellesskap og nettverksbygging, og erfaringsutveksling. Det å møtes på tvers av distrikter og fagmiljøer gir en verdifull arena for å bli kjent med kollegaer man ellers kanskje aldri ville møtt. 

Vestoppland politiidrettslag takker alle deltagerne for en flott dag i Karidalen, og håper å se både nye og gamle deltagere igjen ved neste års mesterskap. 

